CELEX: 32019D0349
Language: fi
Date: 2019-02-22 00:00:00
Title: Neuvoston päätös (EU) 2019/349, annettu 22 päivänä helmikuuta 2019, Maailman kauppajärjestön julkisia hankintoja käsittelevässä komiteassa Euroopan unionin puolesta otettavasta kannasta, joka koskee Ison-Britannian ja Pohjois-Irlannin yhdistyneen kuningaskunnan liittymistä tarkistettuun julkisia hankintoja koskevaan sopimukseen sen Euroopan unionista eroamisen yhteydessä

4.3.2019   
               
               
                  FI
               
               
                  Euroopan unionin virallinen lehti
               
               
                  L 63/12
               
            
         NEUVOSTON PÄÄTÖS (EU) 2019/349,
         annettu 22 päivänä helmikuuta 2019,
         Maailman kauppajärjestön julkisia hankintoja käsittelevässä komiteassa Euroopan unionin puolesta otettavasta kannasta, joka koskee Ison-Britannian ja Pohjois-Irlannin yhdistyneen kuningaskunnan liittymistä tarkistettuun julkisia hankintoja koskevaan sopimukseen sen Euroopan unionista eroamisen yhteydessä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unioni on tarkistetun julkisia hankintoja koskevan sopimuksen, jäljempänä ’tarkistettu sopimus’, osapuoli, ja sen jäsenvaltiot kuuluvat tarkistetun sopimuksen soveltamisalaan unionin oikeuden mukaisesti.
                  
               
                     (2)
                  
                  
                     Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Perussopimuksia lakataan soveltamasta Yhdistyneeseen kuningaskuntaan siitä päivästä, jona erosopimus tulee voimaan, tai, jollei sopimusta ole, kahden vuoden kuluttua mainitusta ilmoituksesta eli 30 päivänä maaliskuuta 2019, jollei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa. Tarkistetun sopimuksen soveltaminen Yhdistyneeseen kuningaskuntaan päättyy ilman eri toimenpiteitä kyseisestä päivästä.
                  
               
                     (3)
                  
                  
                     Yhdistynyt kuningaskunta esitti 1 päivänä kesäkuuta 2018 unionin tuella hakemuksen liittyäkseen tarkistettuun sopimukseen.
                  
               
                     (4)
                  
                  
                     Tarkistetun sopimuksen XXII artiklan 2 kohdan mukaan jokainen Maailman kauppajärjestön (WTO) jäsen voi liittyä kyseiseen sopimukseen kyseisen jäsenen ja osapuolten välillä sovittavin ehdoin sekä julkisia hankintoja käsittelevän komitean, jäljempänä ’GPA-komitea’, päätöksessä määritetyin ehdoin. Liittyminen tapahtuu tallettamalla WTO:n pääjohtajan haltuun näin sovitut ehdot sisältävä liittymisasiakirja. Tarkistettu sopimus tulee voimaan siihen liittyvän jäsenen osalta kolmantenakymmenentenä päivänä liittymisasiakirjan talletuspäivästä.
                  
               
                     (5)
                  
                  
                     Yhdistyneen kuningaskunnan julkisten hankintojen markkinoille pääsyä koskevat sitoumukset vahvistetaan sen lopullisessa tarjouksessa, joka jaettiin julkisia hankintoja koskevan sopimuksen osapuolille 2 päivänä lokakuuta 2018.
                  
               
                     (6)
                  
                  
                     Yhdistyneen kuningaskunnan lopullinen tarjous on asianmukainen, koska Yhdistyneen kuningaskunnan sitoumukset tarjoavat unionille laajimman kattavuuden, joka Yhdistyneellä kuningaskunnalla nykyisin on unionin julkisia hankintoja koskevan sopimuksen sitoumusluettelon mukaisesti ja joka vastaa Yhdistyneen kuningaskunnan nykyistä soveltamisalaa unionin luettelossa jäsenvaltiona. Unionin olisi tarjottava vastavuoroinen kohtelu ja mukautettava luetteloaan, jotta voidaan tarjota vastaavantasoinen pääsy Yhdistyneen kuningaskunnan talouden toimijoille tarkistetun sopimuksen puitteissa. Tarkistetun sopimuksen lisäosassa I olevaan unionin luetteloon on lisäksi tarpeen tehdä selvennyksiä, kun kyseistä luetteloa ei enää sovelleta Yhdistyneeseen kuningaskuntaan tarkistetun sopimuksen mukaisesti. Näistä ehdoista, jotka esitetään tämän päätöksen liitteessä, tulee osa Yhdistyneen kuningaskunnan tarkistettuun sopimukseen liittymisen ehtoja, ja ne huomioidaan Yhdistyneen kuningaskunnan liittymistä koskevassa GPA-komitean päätöksessä.
                  
               
                     (7)
                  
                  
                     Sen vuoksi on aiheellista vahvistaa GPA-komiteassa unionin puolesta otettava kanta, joka koskee Yhdistyneen kuningaskunnan liittymistä tarkistettuun sopimukseen.
                  
               
                     (8)
                  
                  
                     Jos Yhdistyneen kuningaskunnan ja unionin välillä tehdään erosopimus, jossa määrätään siirtymäkaudesta, jonka aikana unionin oikeutta sovelletaan Yhdistyneeseen kuningaskuntaan ja Yhdistyneessä kuningaskunnassa, unionin olisi ilmoitettava julkisia hankintoja koskevan sopimuksen muille osapuolille, että Yhdistynyttä kuningaskuntaa on tarkoitus käsitellä tarkistettua sopimusta sovellettaessa jäsenvaltiona tällaisen siirtymäkauden ajan. Näin ollen Yhdistynyt kuningaskunta kuuluisi tarkistetun sopimuksen soveltamisalaan sovitun siirtymäajan päättymiseen asti. Tässä tapauksessa Yhdistyneen kuningaskunnan olisi toimitettava päivitetyt vastaukset tarkistusluettelon kysymyksiin viimeistään kolme kuukautta ennen siirtymäkauden päättymistä. GPA-komitea tarkastelee uudelleen tarkistusluettelon kysymysten ajan tasalle saatettuja Yhdistyneen kuningaskunnan vastauksia ja harkitsee asianmukaista päätöstä kyseisellä hetkellä.
                  
               
                     (9)
                  
                  
                     Vaikka Yhdistynyt kuningaskunta ei ole kolmas maa, kun GPA-komitea päättää Yhdistyneen kuningaskunnan liittymisestä tarkistettuun sopimukseen, on unionin edun mukaista varmistaa, että tarkistettu sopimus tulee Yhdistyneen kuningaskunnan osalta voimaan siitä päivästä alkaen, jona unionin oikeuden soveltaminen Yhdistyneeseen kuningaskuntaan ja Yhdistyneessä kuningaskunnassa lakkaa. Unionista eroamiseensa asti Yhdistynyt kuningaskunta on edelleen jäsenvaltio, jolla on kaikki perussopimuksista johtuvat oikeudet ja velvollisuudet, mukaan lukien vilpittömän yhteistyön periaatteen noudattaminen.
                  
               
                     (10)
                  
                  
                     Jos unionin oikeuden soveltaminen Yhdistyneeseen kuningaskuntaan ja Yhdistyneessä kuningaskunnassa jatkuu, komissiolla olisi oltava valtuudet ilmoittaa 30 päivän kuluessa Yhdistyneen kuningaskunnan liittymisasiakirjan tallettamisesta GPA-komitealle unionin puolesta, että Yhdistynyt kuningaskunta kuuluu edelleen tarkistetun sopimuksen soveltamisalaan unionin oikeuden nojalla,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Julkisia hankintoja käsittelevässä komiteassa, jäljempänä ’GPA-komitea’, unionin puolesta otettava kanta on hyväksyä Yhdistyneen kuningaskunnan liittyminen tarkistettuun julkisia hankintoja koskevaan sopimukseen, jäljempänä ’tarkistettu sopimus’, tämän päätöksen liitteessä vahvistetuin liittymisehdoin, jollei tämän päätöksen 2 artiklassa vahvistetuista edellytyksistä muuta johdu ja jollei muiden julkisia hankintoja koskevan sopimuksen osapuolten kanta vaikuta kielteisesti unionin etuihin.
         
         
            2 artikla
            Unionin puolesta 1 artiklan mukaisesti otettava kanta edellyttää, että GPA-komitean päätöksessä on säännökset, joilla varmistetaan seuraavat:
            
                        1)
                     
                     
                        jos Yhdistyneen kuningaskunnan ja unionin välillä ei ole erosopimusta, jossa määrätään siirtymäkaudesta, Yhdistynyt kuningaskunta voi tallettaa liittymisasiakirjansa WTO:n pääjohtajan haltuun edellyttäen, että se tekee sen
                        
                                    a)
                                 
                                 
                                    aikaisintaan 30 päivää ennen sitä päivää, jona Yhdistynyt kuningaskunta lakkaa olemasta jäsenvaltio; ja
                                 
                              
                                    b)
                                 
                                 
                                    kuuden kuukauden kuluessa GPA-komitean päätöksestä, paitsi jos kyseinen komitea pidentää asiakirjan toimittamisen määräaikaa;
                                 
                              
                  
                        2)
                     
                     
                        olisi katsottava, ettei Yhdistynyt kuningaskunta ole tallettanut liittymisasiakirjaa vuoden 1994 julkisia hankintoja koskevan sopimuksen XXIV artiklan 2 kohdan ja tarkistetun sopimuksen XXII artiklan 2 kohdan mukaisesti, jos unioni ilmoittaa tallettamista seuraavien 30 päivän kuluessa GPA-komitealle, että tarkistettua sopimusta sovelletaan edelleen Yhdistyneeseen kuningaskuntaan unionin oikeuden nojalla.
                     
                  
         
            3 artikla
            Jos unionin oikeuden soveltaminen Yhdistyneeseen kuningaskuntaan ja Yhdistyneessä kuningaskunnassa jatkuu, komissiolla on valtuudet ilmoittaa 30 päivän kuluessa Yhdistyneen kuningaskunnan liittymisasiakirjan tallettamisesta GPA-komitealle unionin puolesta, että Yhdistynyt kuningaskunta kuuluu edelleen tarkistetun sopimuksen soveltamisalaan unionin oikeuden nojalla.
         
         
            4 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 22 päivänä helmikuuta 2019.
            
               
                  Neuvoston puolesta
               
               
                  Puheenjohtaja
               
               G. CIAMBA
            
         
      
      
         
            LIITE
            
               EU:N EHDOT YHDISTYNEEN KUNINGASKUNNAN LIITTYMISELLE ERIKSEEN JULKISIA HANKINTOJA KOSKEVAAN SOPIMUKSEEN
            
            Kun julkisia hankintoja koskeva sopimus tulee voimaan siten, että Yhdistynyt kuningaskunta on sen osapuolena erikseen:
            
                        —
                     
                     
                        tarkistetun sopimuksen Euroopan unionia koskevan liiteosan I liitteessä 1 olevan 2 jakson 1 kohta (”EU:n jäsenvaltioiden valtionhallintoon kuuluvat hankintaviranomaiset”) kuuluu seuraavasti:
                        
                           
                                       ”1.
                                    
                                    
                                       EU:n jäsenvaltioiden kaikkien valtionhallintoon kuuluvien hankintaviranomaisten hankinnoissa tulevat kysymykseen tavarat, palvelut, tavarantoimittajat ja palveluntarjoajat, jotka ovat peräisin Liechtensteinista, Sveitsistä, Islannista, Norjasta, Alankomaista Aruban osalta sekä Yhdistyneestä kuningaskunnasta. Liitteenä oleva luettelo on ohjeellinen.”
                                    
                                 
                     
                  
                        —
                     
                     
                        tarkistetun sopimuksen Euroopan unionia koskevan liiteosan I liitteessä 6 oleva 2 jakso kuuluu seuraavasti:
                        
                           ”Kun käyttöoikeusurakoita koskevia sopimuksia tehdään liitteen 1 ja 2 piiriin kuuluvien hankintayksiköiden kanssa, ne kuuluvat kansalliseen käsittelyjärjestelmään Islannista, Liechtensteinista, Norjasta, Alankomaista Aruban osalta, Montenegrosta, Sveitsistä ja Yhdistyneestä kuningaskunnasta olevien rakennuspalvelujen tarjoajien osalta edellyttäen, että niiden arvo on vähintään 5 000 000 erityisnosto-oikeutta, ja Koreasta olevien rakennuspalvelujen tarjoajien osalta edellyttäen, että niiden arvo on vähintään 15 000 000 erityisnosto-oikeutta.”
                        
                     
                  
                        —
                     
                     
                        tarkistetun sopimuksen Euroopan unionia koskevan liiteosan I liitteiden otsikon ”Euroopan unioni” sekä vuoden 1994 sopimuksen otsikon ”Euroopan unioni” alaviitteeseen sisällytetään seuraava alaviite:
                        
                           ”Kaikki viittaukset Euroopan unionia koskevan liiteosan I liitteisiin nykyisin sisältyviin Yhdistyneen kuningaskunnan hankintaviranomaisiin ja hankintayksikköihin ovat vanhentuneet.”